Title: ประกาศกระทรวงมหาดไทย เรื่อง กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทางซึ่งได้รับการยกเว้นการตรวจลงตราเพื่อการท่องเที่ยว เดินทางเข้ามาในราชอาณาจักรทางช่องทางอนุญาตของด่านตรวจคนเข้าเมืองหรือด่านพรมแดนที่เป็นเขตติดต่อกับพรมแดนทางบกได้เกินสองครั้งต่อปีปฏิทิน

ประกาศกระทรวงมหาดไทย
เรื่อง
กำหนดรายชื่อประเทศที่ผู้ถือหนังสือเดินทางหรือเอกสารใช้แทนหนังสือเดินทาง
ซึ่งได้รับการยกเว้นการตรวจลงตราเพื่อการท่องเที่ยว
เดินทางเข้ามาในราชอาณาจักร
ทางช่องทางอนุญาตของด่านตรวจคนเข้าเมืองหรือด่านพรมแดนที่เป็นเขตติดต่อกับพรมแดนทางบก
ได้เกินสองครั้งต่อปีปฏิทิน

โดยที่เป็นการสมควรกำหนดให้บุคคลซึ่งมีสัญชาติของประเทศอื่นเพิ่มจากประเทศที่กำหนดในข้อ
๑๓ วรรคสาม แห่งกฎกระทรวงกำหนดหลักเกณฑ์ วิธีการ และเงื่อนไขในการตรวจการยกเว้นและการเปลี่ยนประเภทการตรวจลงตรา
พ.ศ. ๒๕๔๕ ซึ่งแก้ไขเพิ่มเติมโดยกฎกระทรวงกำหนดหลักเกณฑ์
วิธีการ และเงื่อนไขในการตรวจ การยกเว้นและการเปลี่ยนประเภทการตรวจลงตรา (ฉบับที่
๕) พ.ศ. ๒๕๕๙
สามารถใช้สิทธิการยกเว้นการตรวจลงตราเพื่อการท่องเที่ยวเดินทางเข้ามาในราชอาณาจักรทางช่องทางอนุญาตของด่านตรวจคนเข้าเมือง
หรือด่านพรมแดนที่เป็นเขตติดต่อกับพรมแดนทางบก ได้เกินสองครั้งต่อปีปฏิทิน

อาศัยอำนาจตามความในข้อ
๑๓ วรรคสาม แห่งกฎกระทรวงกำหนดหลักเกณฑ์ วิธีการและเงื่อนไขในการตรวจ การยกเว้น
และการเปลี่ยนประเภทการตรวจลงตรา พ.ศ. ๒๕๔๕ ซึ่งแก้ไขเพิ่มเติมโดยกฎกระทรวง กำหนดหลักเกณฑ์
วิธีการ และเงื่อนไขในการตรวจ การยกเว้นและการเปลี่ยนประเภทการตรวจลงตรา (ฉบับที่
๕) พ.ศ. ๒๕๕๙ นายกรัฐมนตรีและรัฐมนตรีว่าการกระทรวงมหาดไทยออกประกาศไว้
ดังต่อไปนี้

ข้อ ๑  บุคคลซึ่งมีสัญชาติของประเทศดังต่อไปนี้
ที่ถือหนังสือเดินทางหรือเอกสารใช้แทนหนังสือเดินทาง ซึ่งได้รับการยกเว้นการตรวจลงตราเพื่อการท่องเที่ยว
สามารถเดินทางเข้ามาในราชอาณาจักรเพื่อการท่องเที่ยว
ทางช่องทางอนุญาตของด่านตรวจคนเข้าเมือง หรือด่านพรมแดนที่เป็นเขตติดต่อกับพรมแดนทางบก
ได้เกินสองครั้งต่อปีปฏิทิน
(๑)
บรูไนดารุสซาลาม
(๒)
สาธารณรัฐอินโดนีเซีย
(๓)
สาธารณรัฐสิงคโปร์

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๑๒ พฤศจิกายน พ.ศ. ๒๕๖๑
พลเอก
ประยุทธ์  จันทร์โอชา
นายกรัฐมนตรี

พลเอก
อนุพงษ์  เผ่าจินดา
รัฐมนตรีว่าการกระทรวงมหาดไทย

ปวันวิทย์/จัดทำ
๑๕
มีนาคม ๒๕๖๒

[๑]
ราชกิจจานุเบกษา เล่ม ๑๓๕/ตอนพิเศษ ๒๙๕ ง/หน้า ๘/๒๑ พฤศจิกายน ๒๕๖๑